ईपीएल ‘अक्सन’ कात्तिकमा
एभरेस्ट प्रिमियर लिग (ईपीएल) को खेलाडी अक्सन कात्तिक ६ मा हुने भएको छ । प्रतियोगिताको अक्सनमा सहभागी हुन १ सय ६० खेलाडीले आवेदन दिएको आयोजक ईपीएल प्रालिले जनाएको छ । 
काठमाडौं — एभरेस्ट प्रिमियर लिग (ईपीएल) को खेलाडी अक्सन कात्तिक ६ मा हुने भएको छ । प्रतियोगिताको अक्सनमा सहभागी हुन १ सय ६० खेलाडीले आवेदन दिएको आयोजक ईपीएल प्रालिले जनाएको छ ।  आवेदन दिएका खेलाडीबाट सहभागी ६ टोली र प्राविधिक समितिले समन्वय गरेर ७० खेलाडीको अन्तिम सूची छनोट गर्नेछ । यी खेलाडीलाई ‘ए’, ‘बी’ र ‘सी’ गरेर तीन समूहमा छुट्याइनेछ । अक्सनमा सहभागी हुन हालका राष्ट्रिय टोलीका सम्पूर्ण सदस्यलगायत क्षेत्रीय र घरेलु क्रिकेटका खेलाडीले आवेदन दिएको आयोजकले जानकारी दियो । यिनै खेलाडीबाट अक्सनमा प्रत्येक टोलीले कम्तीमा १० खेलाडीलाई आफ्नो टोलीमा समेट्नुपर्ने प्रावधान रहेको छ । यद्यपि अक्सनको सूचीमा नपरेका अनक्याप्ड खेलाडी पनि ‘ट्यालेन्ट हन्ट’ को प्रक्रियाबाट टोलीमा पर्न सक्नेछन् । प्रत्येक टोलीमा कम्तीमा ३ विदेशी खेलाडी हुनुपर्नेछ ।प्रतियोगितामा सहभागी ६ टोली र तिनका मार्की खेलाडीको घोषणा यसअघि नै भइसकेको छ । मार्की खेलाडीमा राष्ट्रिय टोलीका कप्तान पारस खड्का विराटनगर वारियर्स र उपकप्तान ज्ञानेन्द्र मल्ल ललितपुर प्याट्रियट्समा छन् । भैरहवा ग्ल्याडियटर्समा शरद भेषावकर, पोखरा राइनोजमा शक्ति गौचन र काठमाडौं किङस ११ मा सोमपाल कामी मार्की खेलाडीका रूपमा रहेका छन् । नेपाल अन्डर–१९ टोलीका कप्तान दीपेन्द्र सिंह ऐरी चितवन टाइगर्समा छन् । डिसेम्बरमा हुने प्रतियोगिताको विजेता टोलीले २१ लाख रुपैयाँ हात पार्नेछ ।